Lakin tələbata uyğun olaraq fərqli ölçülərdə sifariş etmək mümkündür. Standart istehsal olunan şitil kubları polietilen örtükdə 200 millimetr enində, uzununda və 75 millimetr qalınlığında olur. Hazır substrat kisələri xaricdən ağ daxildən qara rəngli polietilen örtüklə örtülür. Hər bir substratın üst tərəfindən bitki əkini və ya şitil kubu yerləşdirilməsi üçün hazır kəsiklər vardır. Həmçinin qida maddələrini su ilə bitkiyə verilməsi üçün kapillyar borulara xüsusi açılmış keçidlər vardır. Substratların alt hissəsində isə hər bir bitki arasında drenaj axınları üçün polietilen örtükdə kəsiklər vardır. Həmin kəsiklərdən substrata verilmiş məhlul qalıqları süzülüb kənarlaşdırılır. Hər bir substrat istehsalçı göstəriciləri əsasında işlədilərsə istifadə müddətləri 1 ildən 3 ilə qədər olur. Şitil kublarında bitkinin toxumu, toxum konusunda cücərdildikdən sonra əkilir (Şəkil 3.6). Bunun üçün şitil kubunun üstündə toxum konusu ilə bitkinin yerləşdirilməsi üçün istehsalçı tərəfindən, hazır konusvari oyuq açılmış olur. Şitil kubuna keçirilmiş bitki substrata verilmiş qida maddələri sayəsində güclü kök sistemi formalaşdırdıqdan sonra mata keçirilir.

3.2.2. Hindistan cəvizi qabığından istehsal edilmiş hazır substratlar

Son 10 il ərzində hindistan cəvizinin qabığından alınmış substratlar örtülü əkin sahələrində geniş istifadə olunmağa başlanmışdır (Şəkil 3.7). Amerikada və Avropada örtülü sahə əkinçiliyində kokos substrat tərkiblərindən olan hazır substratlarda 1990-cı ildən bəri artıq tərəvəz, giləmeyvə, dekorativ bitkilər becərilir. Kokos tərkibli substratlar torf əvəzinə örtülü sahələrdə bitki becərilməsi üçün istifadə edilən son illər ən geniş yayılmış becərmə üsuludur.

Şəkil 3.4. Tərəvəz bitkilərinin becərilməsi üçün mineral tərkibli hazır universal substrat

Şəkil 3.5. Yalnız xiyar və pomidor becərilməsi üçün hazır mineral substrat

Şəkil 3.6. Universal olaraq bir çox növ bitki şitilləri yetişdirilməsi üçün hazır mineral substrat kubları

Şəkil 3.7. Hindistan cəvizi

Torf substratlarının istehsalı bahalı və çətin olmasından və torf ehtiyatlarının getdikcə tükənməsi riskini nəzərə alaraq buna olan alternativ substrat kimi kokos substratlarından istifadə edilməyə başlandı. Həm torf substratlarında əkin zamanı torpağa verilən qida maddələri ilə birlikdə bitki və bitki altındakı substrat periodik olaraq kimyəvi preparatlarla dezinfeksiya edilməli idi. Bəzən isə bu effektiv olmurdu, məhz buna görə də dəyərli torf substratı dəyişdirilməli idi.