28-30 selsi dərəcə istilikdə yarpaq çiliyində kök əmələ gəlir, yarpaq qoltuğunda yerləşən gözdən isə yerüstü hissə əmələ gəlir. Yarpaq çiliyini fizioloji fəal maddələrin məhlulunda bir neçə vaxt saxlayıb, sonra quma əkilməsi kökün əmələ gəlməsi prosesini sürətləndirir. Əmələ gəlmiş bitkiləri payızda çıxarıb açıq sahədə 70x15 santimetr sxemi ilə əkirlər. Müntəzəm qulluq nəticəsində yeni əkilmiş bitkilər qısa müddətə tələb olunan ölçüyə çatır. Sonradan onları calaqaltı və ting məqsədi ilə istifadə edirlər (Şəkil 5.9 və Şəkil 5.10).

Şəkil 5.10. Böyürtkən bitkisinin yarpaq çiliyi ilə çoxaldılması

5.1.5. Kök çiliyi ilə çoxaltma

Bağçılıqda bir sıra meyvə-giləmeyvə bitkilərinin kök çiliyi ilə çoxaldılması qədimdən tətbiq edilən üsuldur. Lakin gövdə çiliyi ilə çoxaltmadan fərqli olaraq bu üsul təsərrüfatda az tətbiq edilir. Bu çoxaltma növü gövdə ilə çoxala bilməyən bitkilərdə tətbiq edilir. Kök çiliyi ilə çoxaltma gövdə çiliyi ilə çoxaltmadan bir sıra xüsusiyyətləri ilə fərqlənir. Bitkinin yerüstü hissəsi, onun zoğları adətən ziyanvericilərin və xəstəliklərin təsirinə çox məruz qaldıqlarından çilik tədarükü xeyli çətinləşir. Yoluxmuş bitkilər isə çoxaldılaraq keyfiyyətsiz bitkilər əmələ gətirir. Kök sistemi torpaq altında yerləşdiyindən o zədələnmir, yoluxmur, bu da çilik tədarükünü xeyli asanlaşdırır, çoxaldılmış bitkilər isə sağlam olur.

Kök çiliyi ilə çoxaltma da digər üsullarda olduğu kimi iki məqsədlə tətbiq edilir. Birinci məqsəd ting yetişdirməkdir. Əgər ana bitki özünəməxsus kökü olan bitkidirsə, onun kök çiliyindən əmələ gəlmiş bitki də yüksək keyfiyyətli olacaqdır. Moruq, heyva, gavalı, albalı, həmçinin almanın bəzi sortlarını kök çiliyi ilə çoxaldırlar.

İkinci məqsəd calaqaltı yetişdirməkdir. Klon calaqaltıları, gavalıyarpaq (çin) almanı, sibir almasını kök çilikləri ilə çoxaldaraq calaqaltı yetişdirirlər. Odunlaşmış çiliklə çoxaldılması faydasız olan meyvə bitkilərinin kök çiliyi ilə çoxaldılması çox səmərəli olur. Buna görə də klon calaqaltıların bir çox tipini kök çiliyi ilə çoxaldırlar.

Kök çiliyinin tədarükü üçün payızda, bitki nisbi sükunət dövründə olduqda onun ətrafını qazıb, birillik köklərdən 12-15 santimetr uzunluğunda, 0,6-0,8 santimetr yoğunluğunda çilik kəsib götürürlər.