Bağçılıqda geniş tətbiq edilən bəzi qələm calağı növləri aşağıdakılardır (Şəkil 5.29).

Yaxşılaşdırılmış (dıllı, ingilis) calaq

Bu calaq üsulunda calaqaltı və calaqüstüdə çəp kəsim alınır. Hər iki kəsimin uc tərəfinə yaxın hissədən bıçaqla kəsim alınır. Calaqaltıda və calaqüstüdə olan çəp kəsimlərdə açılmış bu dilə bənzər kəsimlər bir-birinə geydirilir. Bundan sonra calaq yeri sintetik pərdə ilə möhkəm sarınır.

Qondarma calaq

Calaqaltı calaqüstüdən yoğun olduqda aparılır. Calaqaltı əsasından 10-15 santimetr hündürlükdə qayçı və ya mişarla düzünə kəsilir. Kəsim yeri bağ bıçağı ilə hamarlandıqdan sonra kəsimin yan tərəfindən kötükdə 2,5-3 santimetr uzunluqda qabıqla birgə nazik oduncaq kəsilib götürülür.

Calaqüstü çilik əsasından çəp kəsilir və bu kəsim, calaqaltı üzərində olan kəsimə elə birləşdirilir ki, heç olmazsa bir tərəfdə kambi qatları üst-üstə düşsün. Bundan sonra calaq yeri möhkəm sarınır və açıq kəsim yerlərinə bağ məlhəmi sürtülür.

Yandan calaq

Calaqaltının üst hissəsi kəsilmədən onun əsasından 15-25 santimetr hündürlükdə gövdənin özəyinə çatana qədər bağ bıçağı ilə köndələn kəsim alınır. «Paz» şəklində kəsilmiş calaqüstü çilik bu kəsimə geydirilir. Bağ məlhəmi calaq yeri sarındıqdan sonra açıq kəsim yerlərinə sürtülür. Calaq tutduqdan sonra calaqaltının calaqdan yuxarı hissəsi kəsilib atılır.

Yarma calaq

Yarma calaqda calaqaltı əsasından 15-20 santimetr hündürlükdə düzünə kəsilir. Kəsim yeri iti bıçaqla hamarlandıqdan sonra kötük balta ilə paz şəklində kəsilərək kötüyün bir tərəfində kambi qatları üst üstə düşməklə kəsiyə geydirilir. Calaq yeri möhkəm sarındıqdan sonra açıq kəsimlərə bağ məlhəmi sürtülür.

Şəkil 5.29. Bağçılıqda geniş tətbiq edilən əsas qələm calağı növləri