Kifayət qədər su və havakeçirmə qabiliyyətinə malik torpaqlar meyvə bitkiləri üçün əlverişlidir. Suyu və havanı zəif keçirən torpaqlarda kök sisteminin inkişafı məhdudlaşır. Belə nəm və sıx torpaqların aşağı qatlarında bəzən oksigen çatışmazlığı və karbon qazının ifratı baş verir. Bu hal torpağın əksər hissəsində oksigenin mövcudluğu zamanında baş verə bilər.

Çünki pis havakeçirmə nəticəsində kök mühitində oksigenin hərəkəti zəifləyir. Bu zaman kök çürüməsi, bitki boyunun uzanması zəifləyir, bu da bitkinin bir müddətdən sonra məhvinə səbəb olur.

8.1.1. Çəpərin yaradılması

Bağ sahəsinə müxtəlif heyvanların daxil olmaması üçün sahənin ətrafında çəpər yaradılmalıdır. Bağ salınacaq sahənin ətrafına uzun ömürlü, sürətlə böyüyən tikanlı bitkilər əkilir. Bəzi tikanlı bitkilər ağ akasiya, yemişan bitkilərinin çəpər məqsədi ilə tətbiqi bağ sahəsinə mənənə keçməsinə səbəb olur. Buna görə də canlı çəpər məqsədi ilə belə bitkilərdən istifadə məsləhət deyil. Qlediçiya (Şeytan ağacı, bal ağacı, lələk ağacı), trifoliata (üç yarpaq «yabanı limon»), maklyura (yalançı portağal), nar, iydə, alça, böyürtkən bitkilərindən istifadə edilir (Şəkil 8.2). Bağ sahələrində canlı çəpərlərin salınması üçün geniş istifadə edilən qlediçiya və trifoliata bitkiləridir. Qlediçiyanın toxumu çox bərk olduğundan gec cücərir, cücərməni sürətləndirmək üçün aprel-may ayında toxumu qaynadılmış 50-60 °C istiliyi olan su içərisində 10-15 dəqiqə saxlayıb sonra səpirlər. Müntəzəm qulluq nəticəsində səpilmiş toxumlardan payızadək gümrah, birillik, tikanlı, bir metrədək hündürlüyündə bitkilər əmələ gəlir.

Bağçılıq mədəniyyətinin yüksək inkişafı ilə əlaqədar olaraq canlı çəpər dəmir torla əvəz edilir (Şəkil 8.3). Bunun üçün ərazinin dörd tərəfində əvvəlcə 50-70 santimetr hündürlüyündə, 40-50 santimetr enində daşdan, kərpicdən, kubik daşdan hasar hörülür. Hasarın uzununa hər 10-15 metrdən bir 100-150 santimetr uzunluğunda dəmir sütun vurulur və sütunların hündürlüyü qədər dəmir tor çəkilir və o, dəmir sütunlara bərkidilir.

Şəkil 8.2. Meyvə bağı kənarında tikanlı kol bitkilərindən salınmış canlı çəpər

Şəkil 8.3. Bağ ərazisinin mühafizəsi üçün dəmir tor çəpər