- Örtülü sahədə bitki becərilməsinə tələb olunan yüksək keyfiyyətli torpaq qarışığının alınması və ya hazırlanması əlavə vəsait, işçi qüvvəsi və vaxt sərfiyyatıdır. Bu sərfiyyatlar isə iqtisadi baxımdan becərilən məhsulun rentabelli (rentabellik - xərclərin qarşılığının istehsal edilmiş məhsul hesabına ödənməsi. Məhsulun rentabelli olmaması, çəkilən xərcin doğruldulmaması deməkdir) olmamasına səbəb olur.

Torpaqsız becərmədə isə bunun əksi olaraq:

- Yetişdiriləcək bitkinin qida maddələri və rütubətlə tam tələb olunan qaydada təmin edilməsi asanlaşır;
- İstixanada stellaj əkin metodu ilə boş yer itkisi aradan qaldırılır.

Bütün bu yuxarıda qeyd olunanlar sayəsində yetişdirilən məhsuldan yüksək rentabelli gəlir əldə olunmasına nail olunur (Şəkil 3.2). Torpaqsız hazır substratlarda bitki becərilməsinin üstünlükləri aşağıda qeyd olunmuş göstəricilərdə əks edilmişdir:

Bitki yetişdirilməsi üçün alınmış hazır substrat istehsalçı tərəfindən sterilizasiya keçmiş olur.

Bəzi mineral substrat qarışıqlarına, əsasən perlit, vermikulit, mineral liflərdən hazırlanmış mineral substratların sterilizasiya edilməsinə ehtiyac olmur.

Şəkil 3.2. Stellaj əkin üsulunda
hazır substrat üzərində çiyələk əkini

Hazır substratlar xüsusi konteynerlərdə olub yüngül çəkiləri sayəsində bir yerdən başqa yerə asanlıqla daşına bilir. Bunun üçün ixtisaslaşmış maşın və ya qurğuya ehtiyac yoxdur. Bu cür substratlarda əkin üçün aqrotexnika maşın və traktorların alınması lazım gəlmir.

Hazır substratların, bitki əkinlərindən qabaq tərkibində qida maddələri və rütubət olmur. Bitkiyə verilən qida maddələri və su xüsusi becərmə proqramları ilə bitkiyə verildiyindən, gübrə və su sərfiyyatına çəkilən artıq xərclər aradan qaldırılır.

Torpaqsız becərmənin mənfi xüsusiyyətləri aşağıdakılardır:

- Hazır substratda bitki becərilməsi zamanı verilən su tərkibindəki gübrə qarışığı daima nəzarətdə saxlanmalıdır;
- Hazır substrat əkinlərində bitkinin kök sistemi ətrafında pH-ın səviyyəsi tez-tez dəyişir;
- Bununla birlikdə substrat mühitdə zərərli duzlar toplanır;
- Substrat mühitdə qida maddələri ehtiyatı tarazlığı tez-tez pozulur.

Yuxarıda qeyd olunan çatışmazlıqları asanlıqla ardan qaldırmaq mümkündür. Bunun üçün daima substrat tərkibinin pH səviyyəsi ölçülməlidir. Substrat mühitində zərərli duzlar toplanan zaman mühitə neytrallaşdırıcı maddə qarışıqları verilərək substrat təmizlənir. Qida maddələri tarazlığı pozulmasın deyə substrata verilən qida maddələri qarışığını və onların verilmə intensivliyini artırıb-azaltmaqla tarazlıq bərpa edilir. Hazır substrat əkinlərində bitki becərilməsində tətbiq edilən gübrə qarışığını, su normalarını, bitkinin kök ətrafı mühitinin pH və duz səviyyəsini daima nəzarətdə saxlamaqla becərilən bitkidən yüksək və keyfiyyətli məhsul əldə etmək mümkündür.