Qələm calağı vurulma vaxtına görə iki tipdə olur:

- Şirə hərəkəti başlayana qədər;
- Şirə hərəkəti başladıqdan sonra.

Şirə hərəkəti başlayana qədər tətbiq edilən calaq üsulları: yarma, yandan, qondarma, sadə və yaxşılaşdırılmış və s.

Şirə hərəkəti başladıqdan sonra isə qabığın ayrılması tələb olunan calaq üsulları: qabıqaltı, körpü calaqları tətbiq edilir.

Qələm calağı vurulduqdan sonra calaq komponentləri bir-birinə sarınır. Sarğı materialı olaraq cökə lifindən, qalınlığı 1-1,5 millimetr olan kağız ipdən və qalınlığı 120 mikrometr olan polietilen pərdədən istifadə edilir. Calaq yeri sarındıqdan sonra buxarlanmanın qarşısını almaq məqsədilə açıqda qalan hissələrə bağ məlhəmi sürtülür.

Şəkil 5.28. Çilik kəsimi qaydaları

5.2.6. Qələm calağı üsulları və onların tətbiqi

Qələm calağı bağçılıqda qədimdən tətbiq olunan cərrahi əməliyyatdır. Onun əsas xüsusiyyətləri aşağıdakılardır:

- Adətən göz calağı üçün yararsız, yoğun calaqaltılara qələm calağı vurulur;
- Göz calağından fərqli olaraq qələm calağının vurulması nisbətən çətindir. Odur ki, onu vuran mahir calaqçı olmalıdır;
- Qələm calağının vurulmasında əmək məhsuldarlığı göz calağına nisbətən aşağıdır Mahir calaqçı iş günündə 500-600 ədəd qələm calağı vura bilir, calağın tutması isə 75-80 faiz təşkil edir;
- Qələm calağında calaq komponentlərinin bitişməsi möhkəm olmur. Odur ki, küləyin təsirindən və ya üzərinə qonmuş quşun ağırlığından calaqüstü yerindən asanlıqla oynayır və belə calaq tutmur;
- Qələm calağının vurulması üçün üzərində 3-4 ədəd tumurcuğu olan calaqüstü tələb olunur ki, bu da göz calağına nisbətən çoxlu miqdarda qələm tədarükünə və izafı xərcə səbəb olur;
- Qələm calağı vurulduqdan sonra sarğının üzərini bağ məlhəmi ilə örtürlər ki, bu da izafi xərc, əmək və vaxt tələb edir. Buna görə də tingin maya dəyəri yüksək olur;
- Qələm calağı vurularkən komponentlərdə iri kəsiklər əmələ gəlir. Belə kəsiklərin birləşməsi üçün uzun vaxt və çoxlu qida maddəsi sərf olunur.

Bağçılıqda meyvə bitkilərinin çoxaldılmasında göz calağı daha geniş tətbiq edilir. Meyvə tinglərinə artmaqda olan tələbi ödəmək üçün istixanalarda qış calağı da aparılır. Bu məqsədlə qələm calağının müxtəlif növlərini tətbiq edirlər.