8.2. Bağ üçün ayrılmış sahədə bölgü işləri

Bağ sahəsində sahə müəyyən edildikdən və çəpərləndikdən sonra həmin sahədə bölgü işləri aparılır. Bölgü işləri bağın ərazisindən asılı olaraq əkin sahələrinə və bağ ərazisində sərbəst ağaclara qulluq edilməsi üçün yollara bölünür. Bağ sahəsində, ilk növbədə, suvarma şəbəkələrinin yerləşməsi nəzərə alınmalıdır. Bağın ilkin texnoloji ərazisi sərmələr adlandırılır. Sərnə bağ sahəsində tətbiq edilən texnoloji işlərdən, ərazinin relyefindən, region üçün xarakterik küləklərin istiqamətindən, torpaq tərkibindən və torpağın su saxlamasından asılı olaraq təşkil edilir.

8.2.1. Bağ sahəsində yolların təşkili

Böyük həcmli meyvə bağlarında müxtəlif xarakterli və istiqamətli yollar ayrılır (Şəkil 8.4). Yollar, əsasən, 4 tipdə olur: ana yol, ətraf yol, sərnəarası və sərnədaxili yollar.

- Ana yollar bağın bütün sahələrini təsərrüfat sahələri ilə birləşdirir;
- Bağ sahəsinin dörd tərəfini əhatə edən, qoruyucu meşə zolağı ilə bağ arasında qalan yoldur;
- Sərnəarası yol hərəkət üçün nəzərdə tutulur. Bu yolların hərəkət hissəsi 3 metr təşkil edir;
- Sərnədaxili yollar sərnə daxilində texnoloji proseslərin səmərəli həyata keçirilməsi üçün təşkil edilir.

8.2.2. Bağ qoruyucu zolaqlar

Bağ sahələrində əkilmiş ağacları, xüsusən, yeni salınmış bağı küləklərin zərərli təsirlərindən mühafizə etmək üçün bağ qoruyucu zolaqlar salınır. Bağ qoruyucu zolaqlar ağacların küləklərin təsirindən əyilməsinin, yıxılmasının, torpaqdan və bitkilərdən rütubətin həddindən çox xaric olunmasının, meyvəcik və meyvələrin küləkdən tökülməsinin qarşısını alır, arıların normal həyat fəaliyyətinə, sahədə qarın normal toplanmasına şərait yaradır (Şəkil 8.5).

Bir qayda olaraq bağ qoruyucu zolaq kimi ucaboylu, tez boyatan, xəstəlik və zərərvericiləri əsas meyvə bitkilərindən fərqli olan, pöhrə verməyən, toxumları uzağa yayılmayan, küləklərə və digər yerli iqlim şəraitinə davamlı, müəyyən təsərrüfat əhəmiyyətli bitkilərdən təşkil olunur.

Şəkil 8.4. Bağ ərazisində yol

Şəkil 8.5. Bağ qoruyucu meşə zolağı əhatəsində cavan meyvə ağacları